Korrupsjon koster milliarder i Brasil

Mer enn 200 milliarder kroner gikk tapt til korrupsjon i Brasil i perioden 2003- 2010, ifølge avisa O Globo.

Ntb

24. oktober 2011

En gjennomgang av korrupsjonssaker i åtteårsperioden viser at korrupte tjenestemenn har stjålet minst 212,1 milliarder kroner i offentlige midler, skriver O Globo. Det aller meste av dette er nå gått tapt for alltid.

Korrupsjon er et alvorlig problem i Brasil, og i løpet av bare tre måneder har fire statsråder i president Dilma Rousseffs regjering gått av på grunn av korrupsjonsanklager. En femte er nå under etterforskning.

Ifølge nyhetsmagasinet Veja kan korrupsjon i virkeligheten ha kostet staten mer enn 2.250 milliarder kroner i løpet av de siste ti årene. (©NTB)